খালেদা জিয়ার দুর্নীতির মামলার আসন্ন রায় ঘিরে পাল্টাপাল্টি হুঁশিয়ারি দিয়েছেন বিএনপি ও আওয়ামী লীগ নেতারা। এই পরিস্থিতিতে করণীয় ঠিক করতে আজ শনিবার বিএনপির নীতিনির্ধারণী ফোরাম স্থায়ী কমিটির জরুরি বৈঠক ডেকেছেন দলের চেয়ারপারসন খালেদা জিয়া। রাত সাড়ে ৮টায় গুলশানে চেয়ারপারসনের কার্যালয়ে এ বৈঠক হওয়ার কথা রয়েছে। গতকাল শুক্রবার বিএনপির স্থায়ী কমিটির সদস্য গয়েশ্বর চন্দ্র রায় বলেন, চেয়ারপারসনের মামলায় নেতিবাচক রায় হলে পরিণতি ভয়াবহ হবে। বিএনপির ভাইস চেয়ারম্যান শামসুজ্জামান দুদু বলেন, খালেদা জিয়ার গায়ে যদি একটা ফুলের আঁচড়ও পড়ে, তখন বাংলাদেশ গর্জে উঠবে। আর দলের সিনিয়র যুগ্ম মহাসচিব রুহুল কবীর রিজভী বলেন, খালেদা জিয়াকে নির্বাচন থেকে দূরে রাখার অপচেষ্টা মেনে নেওয়া হবে না। অন্যদিকে আওয়ামী লীগ নেতা ও স্বরাষ্ট্রমন্ত্রী আসাদুজ্জামান খান কামাল বলেছেন, রায় ঘিরে কোনো ধরনের বিশৃঙ্খলার চেষ্টা হলে কঠোর ব্যবস্থা নেওয়া হবে। আইন-শৃঙ্খলা রক্ষাকারী বাহিনী এ বিষয়ে সতর্ক আছে। আর আওয়ামী লীগের প্রচার ও প্রকাশনা সম্পাদক হাছান মাহমুদ বলেছেন, রায় নিয়ে দেশে আবার কোনো জ্বালাও-পোড়াও হলে তাতে বিএনপিই পুড়ে ছারখার হয়ে যাবে। স্বরাষ্ট্রমন্ত্রীর বক্তব্যের জবাবে বিএনপি মহাসচিব মির্জা ফখরুল ইসলাম বলেছেন, স্বরাষ্ট্রমন্ত্রীর হুঁশিয়ারিমূলক বক্তব্য সংগত নয়। আগামী ৮ ফেব্রুয়ারি জিয়া অরফানেজ ট্রাস্ট দুর্নীতি মামলার রায় ঘোষণা করবেন ঢাকার পঞ্চম জজ আদালত। বিএনপি-জামায়াত জোটের ২০০১-২০০৬ মেয়াদের সরকারের প্রধানমন্ত্রী খালেদা জিয়া দুই কোটি ১০ লাখ টাকা আত্মসাতের এ মামলার প্রধান আসামি। অভিযোগ প্রমাণিত হলে এ মামলায় খালেদা জিয়ার সর্বোচ্চ যাবজ্জীবন কারাদণ্ড হতে পারে। সে ক্ষেত্রে তিনি আগামী নির্বাচনে অংশ নেওয়ার অযোগ্য হয়ে পড়বেন।